

**ประกาศมหาวิทยาลัยธรรมศาสตร์**

**เรื่อง หลักเกณฑ์และอัตราการจ่ายเงินค่าเบี้ยประชุมและค่าตอบแทนอื่นของคณะกรรมการสอบสวน
ค่าป่วยการและค่าเดินทางของพยานบุคคลและพยานผู้เชี่ยวชาญ พ.ศ. ๒๕๖๗**

**.........................................................**

โดยที่เป็นการสมควรกำหนดให้มีหลักเกณฑ์และอัตราการจ่ายเงินค่าเบี้ยประชุม ค่าตอบแทนอื่นของคณะกรรมการสอบสวน ค่าป่วยการและค่าเดินทางของพยานบุคคลและพยานผู้เชี่ยวชาญ

อาศัยอำนาจตามความในข้อ ๑๑ วรรคหนึ่ง และวรรคสอง ของข้อบังคับมหาวิทยาลัยธรรมศาสตร์ว่าด้วยวินัยและการดำเนินการทางวินัยของพนักงานมหาวิทยาลัยและลูกจ้าง
พ.ศ. ๒๕๖๖ อธิการบดีจึงออกประกาศไว้ ดังนี้

**ข้อ ๑** ประกาศนี้เรียกว่า “ประกาศมหาวิทยาลัยธรรมศาสตร์ เรื่อง หลักเกณฑ์และอัตรา
การจ่ายเงินค่าเบี้ยประชุมและค่าตอบแทนอื่นของคณะกรรมการสอบสวน ค่าป่วยการและค่าเดินทางของ
พยานบุคคลและพยานผู้เชี่ยวชาญ พ.ศ. ๒๕๖๗”

**ข้อ ๒** ประกาศนี้ให้ใช้บังคับตั้งแต่วันถัดจากวันประกาศเป็นต้นไป

**ข้อ ๓** ในประกาศนี้

“มหาวิทยาลัย” หมายความว่า มหาวิทยาลัยธรรมศาสตร์

“ส่วนงาน” หมายความว่า สำนักงานสภามหาวิทยาลัย สำนักงาน คณะ วิทยาลัย สถาบัน สำนัก และให้หมายความรวมถึงส่วนงานระดับกอง หรือส่วนงานที่เรียกชื่ออย่างอื่นที่มีฐานะเทียบเท่าสำนักงาน คณะ วิทยาลัย สถาบัน สำนัก หรือกอง

“คณะกรรมการ” หมายความว่า คณะกรรมการสอบสวนวินัยอย่างร้ายแรง คณะกรรมการสอบสวนวินัยอย่างไม่ร้ายแรง และคณะกรรมการสอบข้อเท็จจริง เพื่อประกอบการพิจารณาเกี่ยวกับ
การดำเนินการทางวินัย

“พยานบุคคล” หมายความว่า บุคคลที่คณะกรรมการเชิญให้มาให้ถ้อยคำ และให้หมายความรวมถึงพยานผู้เชี่ยวชาญซึ่งมหาวิทยาลัยหรือส่วนงานมีคำสั่งแต่งตั้งขึ้นตามคำแนะนำของคณะกรรมการ
ให้เป็นพยานผู้เชี่ยวชาญเพื่อให้ความเห็นต่อคณะกรรมการ

“ค่าป่วยการ” หมายความว่า ค่าชดเชยการงานหรือเวลาที่เสียไป

**ข้อ ๔** ในกรณีการดำเนินการทางวินัยที่อยู่ในอำนาจของอธิการบดีหรือรองอธิการบดีที่อธิการบดีมอบหมาย ให้จ่ายเงินค่าเบี้ยประชุมและค่าตอบแทนอื่นแก่คณะกรรมการค่าป่วยการ
และค่าเดินทางพยานบุคคลและพยานผู้เชี่ยวชาญตามประกาศนี้โดยเบิกจ่ายจากเงินรายได้ส่วนกลาง
ของมหาวิทยาลัย เว้นแต่ในกรณีการดำเนินการทางวินัยซึ่งหัวหน้าส่วนงานมีส่วนเกี่ยวข้อง ให้เบิกจ่ายจากเงินรายได้ของส่วนงานนั้น

ในกรณีการดำเนินการทางวินัยที่อยู่ในอำนาจของหัวหน้าส่วนงานที่มีเงินรายได้ของส่วนงาน
ให้จ่ายเงินค่าเบี้ยประชุมและค่าตอบแทนอื่นแก่คณะกรรมการค่าป่วยการและการเดินทางพยานบุคคล
และพยานผู้เชี่ยวชาญตามประกาศนี้โดยเบิกจ่ายจากเงินรายได้ของส่วนงาน

**หมวด ๑**

**ค่าเบี้ยประชุมและค่าตอบแทนอื่นของคณะกรรมการ**

**ข้อ ๕** ให้ประธานกรรมการและกรรมการซึ่งมาประชุมคณะกรรมการ ได้รับเงินเบี้ยประชุม
เป็นรายครั้ง ดังนี้

(๑) กรณีประธานกรรมการหรือกรรมการซึ่งแต่งตั้งจากผู้ปฏิบัติงานในมหาวิทยาลัย
ในสังกัดกองนิติการ หรือส่วนงานที่ออกคำสั่งแต่งตั้งคณะกรรมการ ให้จ่ายเงินค่าเบี้ยประชุมในอัตรา ดังนี้

(๑.๑) ประธานกรรมการ ครั้งละ ๑,๕๐๐ บาท

(๑.๒) กรรมการ ครั้งละ ๑,๒๐๐ บาท

(๒) กรณีประธานกรรมการหรือกรรมการซึ่งแต่งตั้งจากผู้ปฏิบัติงานในมหาวิทยาลัยที่มิได้อยู่
ในสังกัดกองนิติการ หรือส่วนงานที่ออกคำสั่งแต่งตั้งคณะกรรมการ ให้จ่ายเงินค่าเบี้ยประชุมในอัตรา ดังนี้

(๒.๑) ประธานกรรมการ ครั้งละ ๒,๐๐๐ บาท

(๒.๒) กรรมการ ครั้งละ ๑,๖๐๐ บาท

(๓) กรณีประธานกรรมการหรือกรรมการที่แต่งตั้งจากผู้ซึ่งมิได้เป็นผู้ปฏิบัติงานในมหาวิทยาลัย ให้จ่ายเงินค่าเบี้ยประชุมในอัตรา ดังนี้

(๓.๑) ประธานกรรมการ ครั้งละ ๓,๐๐๐ บาท

(๓.๒) กรรมการ ครั้งละ ๒,๐๐๐ บาท

**ข้อ ๖** ให้เลขานุการหรือผู้ช่วยเลขานุการซึ่งมาประชุมคณะกรรมการ ได้รับเงินเบี้ยประชุม
เป็นรายครั้ง ในอัตรา ดังนี้

(๑) เลขานุการหรือผู้ช่วยเลขานุการซึ่งแต่งตั้งจากผู้ปฏิบัติงานในมหาวิทยาลัย
ในสังกัดกองนิติการ ครั้งละ ๑,๒๐๐ บาท

(๒) เลขานุการหรือผู้ช่วยเลขานุการซึ่งแต่งตั้งจากผู้ปฏิบัติงานในมหาวิทยาลัยที่มิได้อยู่ในสังกัดกองนิติการ ครั้งละ ๑,๖๐๐ บาท

ในกรณีที่เลขานุการหรือผู้ช่วยเลขานุการได้รับแต่งตั้งให้เป็นกรรมการด้วย ให้ได้รับเบี้ยประชุม
ในฐานะกรรมการ

ในการจ่ายเงินเบี้ยประชุมผู้ช่วยเลขานุการ ให้จ่ายได้ไม่เกินสองคน

**ข้อ ๗** ในกรณีที่มีการประชุมสองครั้งในวันเดียวกัน โดยมีการกำหนดนัดประชุมในช่วงเช้า
ครั้งหนึ่งและในช่วงบ่ายอีกครั้งหนึ่ง และในการประชุมแต่ละครั้งใช้เวลาประชุมไม่น้อยกว่าสามชั่วโมง
ให้จ่ายเงินเบี้ยประชุมได้ทั้งสองครั้ง

**ข้อ ๘** ในกรณีที่คณะกรรมการได้ดำเนินการสอบสวนแล้วเสร็จภายในระยะเวลาที่กำหนดไว้
ในข้อบังคับ ระเบียบ ประกาศ หรือกฎหมายอื่นที่เกี่ยวข้องกับการสอบสวนหรือในคำสั่งแต่งตั้งคณะกรรมการ ให้ได้รับเงินค่าตอบแทนเพิ่มในอัตราคนละ ๒,๐๐๐ บาท

การจ่ายเงินตามวรรคหนึ่งให้จ่ายเมื่อได้จัดทำรายงานผลการสอบสวนเสนอต่อผู้มีอำนาจพิจารณาแล้ว

**หมวด ๒**

**ค่าป่วยการและค่าเดินทางของพยานบุคคลและพยานผู้เชี่ยวชาญ**

**ข้อ ๙** ให้จ่ายเงินค่าป่วยการและค่าเดินทางแก่พยานบุคคลซึ่งมิได้เป็นผู้ปฏิบัติงาน
ในมหาวิทยาลัยที่คณะกรรมการเชิญมาให้ถ้อยคำในอัตราครั้งละ ๑,๐๐๐ บาท

**ข้อ ๑๐** ให้จ่ายเงินค่าป่วยการและค่าเดินทางแก่พยานผู้เชี่ยวชาญซึ่งมิได้เป็นผู้ปฏิบัติงาน
ในมหาวิทยาลัยในอัตรา ๓,๐๐๐ บาท ต่อคนและต่อการสอบสวนหรือการสอบข้อเท็จจริงหนึ่งเรื่อง
ทั้งนี้ ให้แต่งตั้งพยานผู้เชี่ยวชาญได้ไม่เกินเรื่องละสามคน

ประกาศ ณ วันที่ กรกฎาคม พ.ศ. ๒๕๖๗

 (ศาสตราจารย์ศุภสวัสดิ์ ชัชวาลย์)

 รักษาการแทนอธิการบดี